**Tézy návrhu vyhlášky Ministerstva pôdohospodárstva a rozvoja vidieka Slovenskej republiky č. .../2019 z ............2019, ktorou sa mení a dopĺňa vyhláška Ministerstva pôdohospodárstva Slovenskej republiky č. 453/2006 Z. z. o hospodárskej úprave lesov a ochrane lesa v znení vyhlášky č. 15/2015 Z. z.**

Návrh úprav nadväzujúci na doplnenie ustanovení o prírode blízkom hospodárení v lesoch a prebudove lesa na prírode blízke hospodárenie v lesoch:

**§ 1 Predmet úpravy**

Doplní sa ustanovenie o prírode blízkom hospodárení v lesoch a prebudove na prírode blízke hospodárenie v lesoch (v súlade s upraveným splnomocňovacím ustanovením § 66 písm. c) návrhu zákona).

**§ 20a Prírode blízke hospodárenie v lesoch**

Navrhuje sa vloženie nového § 20a Prírode blízke hospodárenie v lesoch, ktorý kvalitatívne aj kvantitatívne zadefinuje základné typy prírode blízkych lesov (výberkové lesy, trvalo viacetážové lesy, mozaikové lesy, prírode blízke lesy v lanovkových terénoch, porasty v prebudove na prírode blízky les), a ustanoví, že pri prírode blízkom hospodárení v lesoch sa hospodárske spôsoby a ich formy využívajú špecificky (vyžiada si pravdepodobne úpravu ďalších ustanovení upravujúce jednotlivé hospodárske spôsoby – uvedené nižšie).

**§ 21 Hospodársky spôsob podrastový**

Vloží sa nové ustanovenie o tom, že podrastový hospodársky spôsob sa považuje za prírode blízke hospodárenie v lesoch za špecifických podmienok v nepriechodných, neúnosných a v lanovkových terénoch (§ 18 ods. 4 návrhu zákona), a v osobitných prípadoch pri prebudove lesa na prírode blízke hospodárenie v lesoch (§ 18 ods. 8 návrhu zákona), najmä ak sa v porastoch vyskytujú nepôvodné, fenotypovo alebo inak nevhodné dreviny ktoré je žiaduce urýchlene odstrániť; ak sú porasty už rozpracované clonným rubom a je účelné podporiť prirodzenú obnovu pôvodných cieľových drevín; alebo ak nie je možné dodržať predpísanú veľkosť obnovných prvkov z dôvodu kalamity. Zároveň sa doplní nové ustanovenie o tom, že pri použití podrastového hospodárskeho spôsobu pri prírode blízkom hospodárení v lesoch nebude obnovná doba kratšia ako 50 rokov.

**§ 22 Hospodársky spôsob výberkový**

Upraví sa posledná veta odseku 4 v zmysle, že obnovná doba pri skupinovej forme výberkového hospodárskeho spôsobu je spravidla nepretržitá (takisto ako pri stromovej forme, princíp trvalosti ťažby a rovnovážneho cieľového stavu lesa je totožný) a doplní sa ustanovenie, že všetky formy výberkového hospodárskeho spôsobu sú považované za prírode blízke hospodárenie v lesoch, ak nie sú v rozpore s princípmi a zásadami uvedenými v definícii prírode blízkeho hospodárenia v lesoch podľa návrhu zákona (pôjde o vylúčenie prírode vzdialeného výberkového hospodárenia v porastoch nepôvodných drevín, napr. duglasky, agáta).

**§ 22 Hospodársky spôsob účelový**

Vloží sa ustanovenie, že všetky formy účelového hospodárskeho spôsobu sú považované za prírode blízke hospodárenie v lesoch, ak nie sú v rozpore s princípmi a zásadami uvedenými v definícii prírode blízkeho hospodárenia v lesoch podľa návrhu zákona (pôjde o vylúčenie účelového hospodárenia v niektorých subkategóriách lesov osobitného určenia, napr. v lesoparkoch, ochranných pásmach vodných zdrojov, zverníkoch a bažantniciach, lesoch pre výskum).

**§ 27 Jednotky priestorového rozdelenia lesa**

Prehodnotia sa možnosti priestorového usporiadania lesa vo vzťahu k zavedenej definícii porastu podľa § 2 písm. v) návrhu zákona vo vzťahu k skupine viacerých stanovištne a porastovo podobných jednotiek. Dôvodom je vysoká náročnosť zisťovania stavu lesa a následne ťažbovej úpravy v jednotlivých dielcoch výberkových lesov, keďže efektivita zisťovania a plánovania významne stúpa s výmerou, t. j. veľkosťou súboru podobných spoločne zariaďovaných porastov.

**§ 28 Časová úprava lesa**

Doplní sa ustanovenie, že časová úprava lesa sa uplatňuje pri hospodárskom spôsobe podrastovom a hospodárskom spôsobe holorubnom, za určitých okolností je možné uplatniť ju aj pri skupinovej forme hospodárskeho spôsobu účelového.

**§ 29 Ťažbová úprava lesa**

Upraví sa spôsob stanovenia ťažby tak, že objem dreva určeného na ťažbu pri výberkovom hospodárskom spôsobe sa určuje samostatne pre porast podľa navrhovanej úpravy § 27 tejto vyhlášky.

**§ 32 Rámcové plánovanie**

V nadväznosti na navrhované ustanovenia zákona a tejto vyhlášky sa zvážia možnosti úpravy rámcového plánovania a modelov hospodárenia, pričom sa predpokladá úprava odseku 3 s tým, že ide o model hospodárenia pre podrastový a holorubný hospodársky spôsob a doplní sa nové ustanovenie o modeli hospodárenia pre výberkový hospodársky spôsob, ktorý obsahuje ciele hospodárenia (cieľová zásoba, cieľové drevinové zloženie, cieľová štruktúra a cieľová produkcia), a zásady hospodárenia (zásady vykonávania ťažby a zásady prebudovy lesa) a tiež o cieľovej zásobe pri výberkovom hospodárskom spôsobe, pri ktorej je v rovnováhe produkcia a prirodzená obnova lesa tak, že je zabezpečené nepretržité a optimálne plnenie funkcií lesa.

**§ 33 Podrobné zisťovanie stavu lesa**

Doplní sa ustanovenie, že podrobné zisťovanie pri výberkovom hospodárskom spôsobe sa vykonáva samostatne pre porast v zmysle doplneného odseku v § 27 tejto vyhlášky.

**§ 34 Podrobné plánovanie**

Doplní sa ustanovenie, že podrobné plánovanie pri výberkovom hospodárskom spôsobe sa vykonáva samostatne pre porast v zmysle doplneného odseku v § 27 tejto vyhlášky.

**§ 35 Postup pri vyhotovovaní plánu a jeho schvaľovaní**

Do odseku 4 písm. e) prehľadové tabuľky, bodu 2 sa doplní okrem zobrazenia zastúpenia vekových stupňov aj možnosť zobrazenia zastúpenia hrúbkových stupňov a v porastovej mape sa doplní okrem zobrazenia podľa vekových tried aj možnosť zobrazenia podľa hrúbkových tried.